Cherpan: Tuntung Penusah Bah
Tusun Kesatu BAH..bah..bah! Kemaya hari tu bah nadai ngetu kelebih agi ba musin tengkujuh ba ujung taun ke udah enggau ba pun taun ke baru. Bah balat ngenakut laban iya ngampuhka rampa menua lalu suah nabanka nyawa, ngerusak rumah enggau perengka tengkira, munuh utai tupi enggau utai tanam. Gambar orang ke tasah lalu dipindah ngagai Palan Ngenduh ngemenuhka mua suratkabar. Cherita orang ke bebadi lemas ditabanka arus ai selalu bisi. Kasih. Bah kemaya hari tu amat bebida ari ba rambau kami agi mit ba urung taun 1950 menya. Nya mih lebuh disebut bah, tepulai pengingat maya menya lalu ngasuh ati sinu.           Keterubah aku ingatka pasal bah, nya cherita ti ditusui sida apai indai aku pasal siti bah ti nyadi maya aku agi mit. Kenu ku cherita, bah besai nyadi ba sungai menua kami, Sungai Babang. Maya nya kami apin begulai pendiau ba rumah panjai ke alai tiga buah rumah dipegulaika nyadi sebuah rumah panjai. Endur alai bah nya datai ke sehari tu dikumbai Tembawai Ampuh Bah. Ku sida apai, seduai enggau indai benung kiruh ngemaska barang enggaika ampuh ai. Ketegal nya, seduai iya enda berasai; nyau enda tingatka aku ke digalika seduai ba atas pelangka endur nyimpan padi ti udah dipunggah. Aku maya nya, apin tau tingkap. Seninjik ai apin ngampuhka endur aku digali tang semina baru udah achap. Nasit.  Enti enda pia, abis cherita… BAH MAI PENGAGA ATI Nyau maya udah besai agi, maya agi nembiak, bah mai pengaga ati. Tiap-tiap kali ai bah kami serambau nurun ngagai tisi sungai nganti batang kayu ti melepung anyut mansa. Lebuh bisi batang anyut, kami serambau terejun ngagai puak ai lalu nepan ba batang kayu nya lalu beranyut ari pendai ulu ngagai pendai ili. Maya agi mit menya jarang bendar bah ngampuhka rumah. Kesatu, rumah digaga ba tanah tinggi. Kedua rumah kelia nadai melasar tanah tang betiang tinggi. Ketiga, bah nadai lama. Enti bah pagi, muak ke lemai ai udah surut. Nya alai kami ke mit nadai irauka rumah ampuh datai ke geladak, enda nyebut dinding enggau perabung rumah. Pengingat aku ti nadai takutka bah pulai ngagai siti maya lebuh aku pulai ke sekula ari rumah panjai urung taun 1958, maya aku ba Primari 6. Jalai aku bedarat nguluka Sungai Teras ti beulu ba siti tatai entara menua, entara Babang enggau Engkala ngerenchah siti bukit ti dikumbai Bukit Lugum.  Maya aku mupuk ari rumah, hari nadai ujan. Nya ti ngasuh aku nadai pengirau. Rebak nya menya, apai indai nadai tentu irauka pengelikun anak laban anak teleba mindah kediri. Iya ke bendar, pejalai aku nya nuju sekula Raban Bansa di Lubok Kerukoh, Budu., ngerenchah entara menua, rembus di Engkala ba tebing ai Krian, nuju nanga Budu udah nya lalu bedarat senebing-nebing Sungai Budu sampai ke Lubok Kerukoh. Pejalai nya enda kurang ari enam jam. Pulai ngagai cherita aku ti rembus di pendai orang di Engkala, aku tekenyit meda ai Krian bah ampuh emperan. Puchuk kayu ke enda ampuh nyau besabung enggau pangan diri. Orang ba pendai nadai ayan. Deka aku nikal enggai ga nyadi. Deka aku tak nganti dia, aku enda nemu ni enda maya ai surut enti iya surut. Kada enda mansang. Kenaya sebarang orang di seberai din nadai siku lalu nadai siku orang betemu enggau aku di seberai ba alai aku. Enti deka neruska pejalai, aku nadai chara bukai kelimpah ari nempuh ai lalu nyemerai ke seberai. Aku enda berunding panjai. Dileka aku anak barang ti diema aku enggau raga ba endur ke likun, buka aku baju enggau tanchut pandak lalu semina ngena tanchut dalam. NADAI REBA ANYUT Aku lalu bejalai ke ulu ke agi dikena aku mansi penganyut aku awakka nyeliahka  siti lubuk siti ti dipeda aku balat bebuli. Asal aku enda ditarit arus ngagai bebuli nya, aku selamat ku ati aku. Runding aku nadai ngira nya enda ulih. Aku mesti ulih ku ati aku. Penyauh semerai aku dianggar aku enda kurang ari seratus ila enti terus ke seberai tang dibansi penganyut aku, penyauh nya nyangka tau dua tauka tiga kali lipat. Digaga aku nyadi adan aku di seberai din nya pendai sida di Engkala ti bisi dipeda dua tiga buah perau bekelagung. Sebedau aku terejun, aku ingatka peneleba nyemerai nuju batang anyut di sungai Babang. Peneleba bukai baka terejun tunsang ba Lubuk Batang Engkabang, ti selalu alai kami nembiak bemain di ulu pendai bisi nyukung aku ngasuh aku berani agi. Pekara kena anu jelu ai nadai masuk ba runding laban jelu ai; aki jagu,  enda diau di puak sungai tang beteduh ba nanga sungai ti alai ai matung. Nya alai enti aku ulih enchapung lalu enda diteruju arus deras, aku ulih datai di seberai ku ati aku. Sintak aku seput dalam-dalam, lalu nyau aku temepur terejun ke dalam ai ti nyau bechura baka pelangkan babi nya. Ai berasai chelap nancham isi. Mua aku mesti muak ke ulu mimit awakka tumpu kaki enggau kayuh jari aku seruran nitihka pengenayut ai. Enti nanjak, nya mayuh agi nguna pengering. Bisi sekali dua aku ngasaika tumpu arus ai enggau tarit bebuli. Nya ti ngasuh aku bebendar agi enchapung. Nasit maya nya nadai reba anyut, tang enti bisi, aku enda irauka iya neruju laban iya tau nulung aku; nya ke alai aku bepaut. Laban Petara tetap agi ngemata, tudah diri mujur sangkai ba pendai orang dia. Betampung… Oleh JANTAN Umbat 
See author's posts
